Adolf Hitler yera un fervient admirador de Benito Mussolini, y quan iste fació a suya Marcha sobre Roma o 28 d'octubre de 1922 y prenió o poder en o Reino d'Italia, Hitler creyó que podría repetir o exito que heba tenito Mussolini con o que en realidat yera un golpe d'estato. Asinas, en noviembre de 1923 a economía d'a Republica de Weimar s'esboldregó: con a hiperinflación o Papiermark no teneba denguna valor, os Aliatos franceses y belgas ocuporon a cuenca d'o Ruhr en a dita Ocupación d'o Ruhr, y bell uns chicotz grupos politicos facioron accions comunistas u separatistas. En ixas condicions, Hitler creyó que a suya oportunidat heba plegato y que podría conquerir o poder en Bavera ta dimpués marchar enta Berlín y prener o poder en toda Alemanya. Organizó asinas, de conchunto con o mariscal Erich Ludendorff un golpe d'estato, que se conoix en a historiografía con o nombre de Putsch de Múnich, os días 8-9 de noviembre de 1923. As autoridatz reprimioron con facilidat a tentativa de golpe y mientres una chicota batalla dabant d'a Feldherrnhalle de Múnich ferioron a Hitler y morioron 16 melitants nazis (que dimpués esdevenioron mártirs d'o nazismo).